Múzeum dopravy v Bratislave

Múzeum dopravy v Bratislave je pobočkou Slovenského technického múzea so sídlom v Košiciach. Múzeum sa zaoberá dokumentovaním histórie cestnej, železničnej i vodnej dopravy na území Slovenska a jej prezentovaním verejnosti formou stálej expozície i príležitostných tematických výstav. Múzeum sa nachádza v priestoroch prvej bratislavskej stanice parostrojnej železnice, bývalej Uhorskej centrálnej železnice z 19. storočia, v priestoroch jej koľajiska a dvoch priľahlých skladov. V samotnej hlavnej budove stanice sídli Generálne riaditeľstvo železničnej polície. Areál múzea spolu s budovou GR ŽP je národná kultúrna pamiatka a v registri ÚZPF je pod č. 599/1-4.

 História vzniku múzea 
 v roku 1972 MUDr. Michal Ondrejčák zakladá spolu s priateľmi prvý slovenský klub zberateľov historických automobilov a motocyklov, známy ako Veterán klub Bratislava. Tomuto však už v 60. rokoch 20. storočia predchádza formovanie prvých skupín zberateľov a ochrancov dopravných technických pamiatok na Slovensku.
 v roku 1973 vzniká v Bratislave Krúžok priateľov železníc.
 v roku 1979 zoskupenie Veterán Klubu Bratislava a Krúžku priateľov železníc, pod odborným vedením Doc. Ing. Ladislava Križana, CSC. získava prvý historický parný rušeň.
 od roku 1981 je tento rušeň súčasťou slovenskej kolekcie prevádzky schopných historických železničných vozidiel.
 od roku 1983 Múzejno-dokumentačné centrum, pôsobiace v rámci Železníc SR, spravuje túto kolekciu spolu s komplexnou dokumentáciou dejín slovenských železníc.
 v roku 1998 bola uzatvorená dohoda medzi ŽSR a Veterán klubom Bratislava o spoločnom postupe pri zriadení Múzea dopravy v roku 150. výročia železníc na Slovenskuhttp://www.mdc.sk/stranka/strucny-vyvoj-zeleznicnej-siete-na-slovensku/.
 dňa 24. júna 1999 bolo verejnosti slávnostne sprístupnené prvé slovenské múzeum dopravy, pri čom priestory a železničné exponáty poskytli Železnice SR, exponáty cestnej dopravy zabezpečil Veterán klub Bratislava a prevádzku expozície zabezpečilo Slovenské technické múzeum prostredníctvom jeho novej organizačnej zložky. Sponzorsky sa na tomto podieľala firma PPA-Control, a.s.

 Areál múzea 
 Múzeum sa nachádza v priestoroch koľajiska a dvoch železničných skladov z 2. polovice 19. storočia. Na koľajisku múzeum vystavuje staršie železničné vozidlá, prípadne ďalšie exponáty železničnej expozície.
 V Sklade č. I. (Hala A) je umiestnená expozícia prezentujúca vývoj železníc na území Slovenska prostredníctvom množstva dobových exponátov z oblasti zabezpečovacej, signalizačnej a oznamovacej techniky, artefaktov z oblasti stavby a údržby koľajového zvršku, dobových rovnošiat železničných zamestnancov, modelov železničných vozidiel a pod. V ďalšej časti haly sú exponáty prezentujúce dejiny cestnej dopravy prevažne v období pred 2. svetovou vojnou. Návštevníci múzea tu nájdu bohatú expozíciu rozličných druhov dopravných prostriedkov - od vozidiel animálnej trakcie, medzi ktoré patria historické koče, vozy a záprahové sane, cez kolekciu bicyklov, motocyklov a trojkoliek až po automobily z medzivojnového obdobia, prevažne od najvýznamnejších československých výrobcov (Praga, Škoda, Tatra, Aero).
 V Sklade č. II. (Hala B) je umiestnená expozícia cestných dopravných prostriedkov z obdobia po 2. svetovej vojne. Návštevníci tu nájdu kolekciu historickej hasičskej techniky pozostávajúcej z úžitkových automobilov a prívesov i záchranárskeho člnu. Najväčšia časť tejto expozície návštevníkovi priblížuje postupný vývoj najvýznamnejšej značky osobných automobilov v povojnovom Československu, ako aj množstvo unikátnych funkčných vzoriek a prototypov osobných i úžitkových vozidiel zhotovených v Bratislavských automobilových závodoch.  Zaujme i dioráma nákladného automobilu slúžiaceho na zásobovanie obchodnej siete či dioráma dobového autoservisu s množstvom dnes už historickej prístrojovej techniky na diagnostiku technického stavu vozidiel. So stálou expozíciou v tejto hale susedí rozsiahla výstavná sieň určená pre tematické výstavy, pripravované najčastejšie pri  príležitosti rôznych dopravných výročí.     
 Budovy skladov sú unikátne a dokresľujú atmosféru našej technickej histórie, nakoľko sú v industriálnom, tzv. železničnom slohu, typickom svojím tehlovým prevedením s kamennými prvkami a s piliermi nesúcimi strechu.

 Expozície múzea 
 Vývoj zabezpečovacej železničnej techniky
 Zlatý vek dopravy na cestách i koľajniciach
 Vývoj železničnej techniky na Slovensku
 Míľniky slovenského motorizmu v 2. polovici 20. storočia

 Múzeum vodnej dopravy - NKP Remorkér ŠTUREC 
Najväčším zbierkovým predmetom STM-Múzea dopravy je Remorkér ŠTUREC, ktorý je národnou kultúrnou pamiatkou. Loď postavili v lodeniciach v Komárne v roku 1937 pôvodne ako tankovú loď s menom ŠTÚR určenú na prepravu minerálnych olejov do rafinérie Apollo.  Loď bola v roku 1944 v bratislavskom prístave poškodená bombardovaním a po 2. svetovej vojne v rámci opravy prestavaná na vlečný remorkér.  Po jeho získaní v roku 2014 múzeum zintenzívnilo aktivity spojené s dokumentovaním histórie vodnej dopravy na Slovensku, s osobitným zameraním na históriu osobnej i nákladnej plavby po rieke Dunaj. Remorkér v súčasnosti prechádza postupným reštaurovaním, pričom múzeum príležitostne sprístupňuje jeho priestory pre verejnosť formou skupinových prehliadok.              

V roku 2018 STM-Múzeum dopravy získalo do zbierky železničnej a vodnej dopravy ďalšie plavidlo - Prístavný remorkér ZVOLEN               

 Pobočka STM Košice 
 Múzeum je v správe Slovenského technického múzea so sídlom v Košiciach.
 Adresa:
 STM - Múzeum dopravy v Bratislave, Šancová 1/B, 811 04 Bratislava
 Infolinka: +421 2 5244 4163
 e-mail: muzeumdopravy@stm-ke.sk

 Pozri aj 
 Slovenské technické múzeum
 Múzeum letectva Košice
 Bratislava hlavná stanica

 Referencie 

 Iné projekty 

 Zdroje 
 Kubáček, J. a kol.: Dejiny železníc na území Slovenska, ŽSR, Bratislava, 1999
 Entner, H.: Začiatky železníc na Slovensku, 1959

 Externé odkazy 

 Oficiálna stránka múzea
 Múzeum dopravy na sociálnej sieti Facebook

Kategória:Múzeá v Bratislave
Kategória:Expozície Slovenského technického múzea